НАСТУПСТВЫ АВАРЫІ

НА ЧАРНОБЫЛЬСКАЙ АЭС

ДЛЯ СЕЛЬСКАЙ ГАСПАДАРКІ

КРАСНАПОЛЬСКАГА РАЁНА

26 красавіка 1986 года адбылася аварыя на Чарнобыльскай атамнай

станцыі. Краснапольшчына апынулася ў зоне радыяцыйнай забруджанасці.

У 1988 годзе у сувязі з высокімі ўзроўнямі радыяцыі на Краснапольшчыне пасля аварыі на Чарнобыльскай АЭС з севазвароту было выведзена 4672 гектары ворыва, 10658 – сельгасугоддзяў. У дзяржлесфонд перададзена 12615 гектараў зямель і 6299 гектараў у дзяржземзапас.

Стыхійная міграцыя насельніцтва ўзмацнялася. У Высакаборскім сельсавеце ў запусценні засталося 150 гектараў зямель прысядзібных участкаў, якія зарасталі пустазеллем і не прыносілі карысці людзям.

Савет Міністраў БССР прыняў 12 ліпеня 1989 года распараджэнне аб

ажыццяўленні перасялення жыхароў адселеных пунктаў, якія падвергліся

радыёактыўнаму забруджванню ў выніку аварыі на Чарнобыльскай АЭС, дзе

правядзенне дэзактывацыйных і аграмеліярацыйных мерапрыемстваў не

забяспечвае ўстановленай Міністэрствам аховы здароўя СССР бяспечнай для

здароўя людзей мяжы індывідуальнай дозы апраменьвання на працягу іх

жыцця.

У Краснапольскім раёне перасяленню падлягаліся жыхары наступных

населеных пунктаў:

Высокі Борак, Мануйлы, Госліў (саўгас “Краснапольскі”).

Ласінка, Мхінічы, Драгамілава, Гатавец, Мар’іна Буда (саўгас

“Халмянскі”).

Вялікі Восаў, Новая Ельня, Радзілеў, Малы Восаў (калгас “Ленінскі

шлях”).

Гарадок, Завадок, Дубраўка (саўгас “Завадоцкі”).

Чырвоная Зара, Карма Доўгая, Кармапайкі (калгас “Мір”).

Жаліжжа (саўгас “Палужскі”).

Перасяленне праводзілась у тэрміны ўстаноўленыя Дзяржаўнай

праграмай па ліквідацыі ў Беларусі вынікаў аварыі на Чарнобыльскай АЭС

на 1990 – 1995 гады, прадстаўленыя на разгляд Вярхоўнага Савета БССР.

У адпаведнасці з Дзяржаўнай праграмай ліквідацыі ў Беларускай ССР

вынікаў аварыі на Чарнобыльскай АЭС было вырашана на працягу 1990-1991

гг. правесці адсяленне жыхароў сямі гаспадарак раёна, дзе забруджанасць

перавышала ад 15 да 40 кюры на квадратны кіламетр, на тэрыторыю былога

Дрыбінскага раёна з захаваннем усёй сацыяльна-эканамічнай структуры.

Адсяленню падлягалі” калгас “Ленінскі шлях” (цэнтр в. Наваельня), калгас “Мір” (цэнтр в. Кармапайкі), саўгас “Краснапольскі” (цэнтр в. Высокі Борак), саўгас “Завадоцкі” (цэнтр в. Завадок), саўгас “Халмянскі” (цэнтр. В. Халмы), саўгас “Палужскі” (цэнтр в. Палуж-1).

У адпаведнасці з Дзяржаўнай праграмай па ліквідацыі вынікаў аварыі

на Чарнобыльскай АЭС у раёне пачала працаваць камісія па пераспецыялізацыі сельскагаспадарчай вытворчасці. Уся плошча

сельскагаспадарчых угоддзяў, з улікам шчыльнасці забруджвання па

ўтрыманню цэзію-134 і цэзію-137, была падзелена на 3 зоны: зона 1 – 5 кюры на квадратны кіламетр - у яе ўваходзілі 15165 гектараў сельскагаспадарчых угоддзяў, у тым ліку 8936 гектараў ворыва; зона 5 – 15 кюры на квадратны кіламетр, у якую ўваходзілі 18562 гектары сельскагаспадарчых угоддзяў, у тым ліку 11387 гектараў ворыва; зона 15 – 40 кюры на квадратны кіламетр налічвала 14545 гектараў сельгасугоддзяў, у тым ліку 7002 гектараў ворыва. Плошчы, дзе шчыльнасць забруджвання перавышала 40 кюры на квадратны кіламетр, былі выключаны з сельгасабароту. Такіх угоддзяў было 9022 гектары, у тым ліку 4082 гектары ворыва.

У зоне забруджвання звыш 15 кюры налічвалася 17961 галавы буйной

рагатай жывёлы, якую перадалі гаспадаркам, дзе шчыльнасць забруджвання

ніжэй 15 кюры на квадратны кіламетр.

У ліпені 1990 года механізатар саўгаса імя Калініна, Герой

Сацыялістычнай Працы Яўген Ягоравіч Жлоба, быў запрошаны ў Маскву на

XXVIII з’езд КПСС.

1 красавіка 1991 года новым гаспадаром жывёлагадоўчага комплексу

былога саўгаса “Краснапольскі”, ліквідаванага ў сувязі з аварыяй на

Чарнобыльскай АЭС, стаў калгас імя Калініна. Сюды было пераведзена 300

галоў жывёлы. Дваццаць рабочых на працу дастаўлялі з цэнтральнай сядзібы

саўгаса на аўтобусах.

На аснаванні рашэння Краснапольскага райвыканкама ад 26.03.1991

г. №3-6 калгас “Ленінскі шлях” ліквідаваны ў сувязі з аварыяй на ЧАЭС.

     На аснаванні рашэння Краснапольскага райвыканкама ад 26.04.1991 г.

№4-15 саўгас “Краснапольскі” быў ліквідаваны ў сувязі з аварыяй на ЧАЭС

     На аснаванні рашэння Краснапольскага райвыканкама ад 05.06.1991 г.

№6-4 калгас “Мір” быў ліквідаваны у сувязі з аварыяй на ЧАЭС

     На аснаванні рашэння Краснапольскага райвыканкама ад 26.03.1992 г.

№3-3 калгас “Парыжская камуна” быў ліквідаваны у сувязі з аварыяй на

ЧАЭС.